钦定古今图书集成/理学汇编/文学典/第114卷 > 韩上桂
## 钦定古今图书集成/理学汇编/文学典/第114卷 > 韩上桂

按《列朝诗集》，上桂字孟郁，南海人。少攻骚赋，惊才风
逸，天官、兵法、壬遁之书，无不通晓。风仪萧散，悠悠忽
忽，如山麋野鹿与之游处，敦笃友谊，聚首摩腹，蔼如
也。万历甲午举于乡。倭人躏朝鲜，诣阙上书，请以奇
兵出海道，系关白之颈，数举不第。天启初，以学官上
公车。莲贼方炽，朝议欲得儒生知兵者往觇形势，孟
郁奋袂请行。福清在政地，颇壮之，而不能用也。稍迁
南京国子监博士，扼腕时事，愤盈无所试，而年亦稍
长矣。留都旧京，宾朋歙集，户屦填咽，诗酒淋漓。所得
俸钱，尽付取酒，不给，则典衣丐贷，以相娱乐。酒间慷
慨歌《老骥伏枥》之诗，至于涕下。盖其中有不自得者，
而坐客莫能知也，亦竟用是以死。孟郁为诗赋，多倚
待急就，方与人纵谈大噱，呼号饮博，探题次韵纸上，
飒飒然如蚕之食叶。俄而笔腾墨饱，斐然可观，顾不
能为深沉之思，烂漫放笔，不自顾惜，稿成随手散去。
尝问其所就于余，余曰：“孟郁才气，可方吾乡桑民怿，
要是万历间岭南第一才子。”李长蘅叹之，以为知言。
孟郁之才，长于古，诗歌行于今体，殊不经意。晚年好
填南词，酒间曼声长歌，多操粤音。今其刻本亦不传。